ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 5.februára 2003 
									K materiálu č. 599/2003
									K bodu č.: 21

S T A N O V I S K O

k návrhu zákona, ktorým sa mení a dopĺňa zákon č. 366/1999 Z.z. o daniach z príjmov v znení neskorších predpisov a ktorým sa dopĺňa zákon č. 303/1995 Z.z. o rozpočtových pravidlách v znení neskorších predpisov - k novému  zneniu

I.

Návrh zákona, ktorým sa mení a dopĺňa zákon č. 366/1999 Z.z. o daniach z príjmov v znení neskorších predpisov a ktorým sa  dopĺňa zákon č. 303/1995 Z.z. o rozpočtových pravidlách v znení neskorších predpisov  predkladá na rokovanie vlády Slovenskej republiky minister  financií Slovenskej republiky ako iniciatívny návrh. 

II.

Cieľom predloženého návrhu zákona je rozšírenie možnosti uznania odpisu nepremlčaných pohľadávok do daňových výdavkov, a to nielen na prípady, keď sú už využité všetky možnosti právnych predpisov pre vymáhanie pohľadávok a možnosti uplatnenia časti možnej úhrady podaním návrhu na vyhlásenie konkurzu na dlžníka, ale aj na prípady mimosúdnej dohody veriteľa a dlžníka za stanovených podmienok uvedených v uvedenom návrhu. Predkladaný návrh zákona umožňuje trvalý odpis nepremlčaných pohľadávok bez toho, aby bol na dlžníka vyhlásený konkurz. Takto definované podmienky pre odpis pohľadávky do daňových výdavkov umožnia trvalé vysporadanie sa s neuhradenými pohľadávkami. V nadväznosti na  navrhované zmeny pre odpis pohľadávok do daňových výdavkov je upravený aj predaj, resp. postúpenie pohľadávok tak, aby pri pohľadávkach, keď daňovník mohol využiť odpis pohľadávky do daňových výdavkov, bola aj strata z predaja súčasťou základu dane z príjmov. Takto veriteľ môže predajom získať zdroje na podnikanie bez toho, aby viedol dlhotrvajúci spor s dlžníkom. Navrhovaná zmena v zákone podporí aj tento atribút prenosu rizikových pohľadávok na spoločnosti, ktoré sa vymáhaním zaoberajú.

V čl. II predmetného návrhu zákona, ktorým sa  dopĺňa zákon č. 303/1995 Z.z. o rozpočtových pravidlách v znení neskorších predpisov, sa rieši problematika v súvislosti s vládou schváleným projektom reštrukturalizácie bánk. Jedná sa o financovanie realizácie osobitných záruk vlády, na ktoré boli poskytnuté návratné finančné výpomoci. Navrhované znenie umožní Ministerstvu financií Slovenskej republiky naložiť s pohľadávkami z týchto návratných finančných výpomocí aj formou ich kapitalizácie.

Predložený návrh novely zákona o daniach z príjmov upravuje komplexne v prepojení na jednotlivé ustanovenia tohto zákona vplyv opravných položiek a odpisovaných pohľadávok na základ dane z príjmov veriteľa i dlžníka, a to vrátane odpisu záväzkov daňovníka v konkurze, ktoré aj pri vzniku výnosu, nie sú zahrňované do základu dane.

III.

      Legislatívna rada vlády Slovenskej republiky prerokovala návrh zákona, ktorým sa mení a dopĺňa zákon č. 366/1999 Z.z. o daniach z príjmov v znení neskorších predpisov a  ktorým sa  dopĺňa zákon č. 303/1995 Z.z. o rozpočtových pravidlách v znení neskorších predpisov na svojom zasadnutí dňa 4. februára 2003 a odporučila ho predložiť na rokovanie vlády   Slovenskej republiky v novom znení, v ktorom budú zapracované jej pripomienky a odporúčania.  

IV.

	Sekcia vládnej legislatívy Úradu vlády Slovenskej republiky konštatuje, že predkladateľ zapracoval do predloženého nového znenia návrhu zákona väčšinu pripomienok a odporúčaní Legislatívnej rady vlády SR, a preto odporúča  vláde  Slovenskej  republiky    návrh   zákona  v   predloženom   znení
s c h v á l i ť  ešte s týmito pripomienkami:

V bode 3  v poznámke pod čiarou k odkazu 68a je potrebné vypustiť Opatrenie Ministerstva financií Slovenskej republiky č. 23054/2002, ktorým sa ustanovujú podrobnosti o postupoch účtovania a rámcovej účtovnej osnove pre podnikateľov účtujúcich v sústave podvojného účtovníctva (oznámenie č.740/2002 Z.z.).

V bode 4 je potrebné pri nových bodoch 1 až 3 § 24 ods. 2 písm. r) čiarky na konci textu nahradiť slovom „alebo“.

Bratislava 5. februára 2003
Vypracovala:Adriana Štepová  

									Štefan G r m a n
									generálny riaditeľ
   								    sekcie vládnej legislatívy